b'\n_START_ARTICLE_\nDekameron\n_START_PARAGRAPH_\nDekameron je prvo veliko delo italijanske pripovedne proze. Avtor dela je znani renesan\xc4\x8dni umetnik in tudi utemeljitelj novele Giovanni Boccaccio, ki je snov zanj jemal iz del rimskega pisca Apuleja. Delo je nastajalo med letoma 1348 in 1353, prvi\xc4\x8d pa je bilo natisnjeno skoraj sto let po pisateljevi smrti. Vsebuje sto novel, kar nakazuje tudi naslov - Dekameron (iz gr. deka hemarai, kar bi lahko prevedli kot desetdnevnica). Novele zdru\xc5\xbeuje enoten okvir - zbirka se za\xc4\x8dne z mojstrskim realisti\xc4\x8dnim opisom stra\xc5\xa1ne kuge, ki je leta 1348 prizadela Firence in Italijo. Deset mladih ljudi - 7 deklet in trije fantje - se odlo\xc4\x8di zapustiti oku\xc5\xbeeno mesto. Zate\xc4\x8dejo se v pode\xc5\xbeelsko vilo, \xc4\x8das pa si, po predlogu ene izmed deklet, kraj\xc5\xa1ajo s pripovedovanjem zgodb. Vsak dan vsak med njimi pove eno zgodbo. Ker je pripovedovalcev deset, nastane v desetih dneh 100 zgodb oz. novel. Vsak dan, razen prvega in devetega, je namenjen temi, ki jo dolo\xc4\x8di \xc2\xbbkralj\xc2\xab\xc2\xa0oz. \xc2\xbbkraljica\xc2\xab\xc2\xa0dneva. V ospredju ve\xc4\x8dine novel je \xc4\x8dutna ljubezen, prikazana v najrazli\xc4\x8dnej\xc5\xa1ih \xc5\xbeivljenjskih polo\xc5\xbeajih. Boccaccio poveli\xc4\x8duje \xc4\x8dlove\xc4\x8dnost, naravnost, spontanost in svobodo, kar je povezano z veliko gospodarsko mo\xc4\x8djo Firenc pisateljevega \xc4\x8dasa. Dekameron je ve\xc4\x8d stoletij vplival na italijansko pa tudi \xc5\xa1ir\xc5\xa1e evropsko prozno knji\xc5\xbeevnost. _NEWLINE_Po mnenju strokovnjakov je najpomembnej\xc5\xa1i del Dekamerona Novela o sokolu.'